text: Kleinschmidt i dilemma: Står til at overtage folketingsplads 
  25 juli 2017 kl. 17.09
  Stephan Kleinschmidt står til at overtage Lotte Rods stol i Folketinget, når hun går på barsel. Men han vil også være borgmester. 
  Det var planen, at Stephan Kleinschmidt, der er byrådsmedlem i Sønderborg, skulle sætte alt ind på at blive Sønderborgs nye borgmester. Nu risikerer en graviditet at komme på tværs af de ambitioner.
  Det Radikale Venstres folketingsmedlem Lotte Rod er gravid, og Stephan Kleinschmidt er partiets førstesuppleant.
  Stephan Kleinschmidt, byrådsmedlem, Slesvigsk Parti, Sønderborg. : "Timingen om at få et mandat på Christiansborg er måske ikke ligefrem den bedste. "
  Han overvejer lige nu, om han skal takke ja eller nej til afløserjobbet i Folketinget.
  - Når jeg vil være borgmester i Sønderborg, og det vil jeg, så skal det være helhjertet, hvor al energi skal gå til den valgkamp, og hvor alle sejl allerede nu er sat til at indfri målet om at blive borgmester i Sønderborg. Her er timingen om at få et mandat på Christiansborg måske ikke ligefrem den bedste, siger Stephan Kleinschmidt til TV SYD.
  